Ian McEwan

Ian McEwan (født 21. juni 1948 i Aldershot i England) er en britisk forfatter av romaner og filmmanuskripter som i 2008 ble oppført av The Times som en av «de femti største britiske forfattere siden 1945». McEwan har blitt oversatt til norsk.
McEwan begynte sin forfatterkarriere med å skrive gotiske fortellinger. Han debuterte som forfatter med novellesamlingen First Love, Last Rites (1975). Hans to påfølgende romaner, The Cement Garden (1978) og The Comfort of Strangers (1981) skaffet ham tilnavnet «Ian Macabre». Disse ble fulgt av ytterligere tre romaner med en viss suksess på 1980- og tidlig på 1990-tallet. I 1997 utga han Enduring Love som siden ble filmatisert. Han vant den prestisjefylte Bookerprisen med Amsterdam (1998). I 2001 utga han Atonement som ble gjort til en Oscarvinnende film, Om forlatelse. Denne ble fulgt av Saturday (2005), On Chesil Beach (2007), Solar (2010), og Sweet Tooth (2012). I 2011 ble han belønnet med Jerusalem-prisen, en litterær pris som blir gitt til de som har bidratt til det litterære temaet menneskelig frihet i samfunnet.


== Liv og virke ==
McEwan ble født i Aldershot i Hampshire i 1948 som sønn av David McEwan og Rose Lilian Violet (født Moore). Faren var major i Hæren, og Ian tilbrakte mye av barndommen i Øst-Asia (blant annet i Singapore), og deretter i Tyskland og Nord-Afrika (herunder i Libya), hvor hans far var stasjonert. Familien vendte tilbake til England da Ian var tolv år gammel. Han var elev ved Woolverstone Hall School og begynte deretter å studere ved Universitetet i Sussex. Han gikk ut derfra i 1970 med en grad i engelsk litteratur. Deretter studerte han ved Universitetet i East Anglia, hvor han ble en av de første studentene som tok Malcolm Bradburys og Angus Wilsons banebrytende kreative skrivekurs.
Hans første utgitte verk var en samling med noveller, First Love, Last Rites (1975). Den vant Somerset Maugham-prisen i 1976. Han fikk en viss oppmerksomhet i 1979 da BBC brøt av produksjonen av hans skuespill Solid Geometry på grunn av antatte uanstendigheter. Hans andre novellesamling,  In Between the Sheets, ble utgitt i 1978. The Cement Garden (1978) og The Comfort of Strangers (1981) var hans to første romaner, begge ble filmatisert. Romanenes vesen ga ham tilnavnet «Ian Macabre». Disse ble fulgt av The Child in Time (1987), vinner av Whitbreads romanpris for 1987; The Innocent (1990); og Black Dogs (1992). McEwan har også skrevet to bøker for barn og ungdom, Rose Blanche (1985) og The Daydreamer (1994).
Hans roman fra 1997, Enduring Love, om forholdet mellom en vitenskapsforfatter og en forfølger, var populær hos kritikerne og ble filmatisert i 2004. I 1998 vant han Bookerprisen for Amsterdam. Hans neste roman, Atonement (2001), mottok betydelig positiv omtale; magasinet Time mente det var den beste romanen i 2002, og den ble kortlistet for Bookerprisen. I 2007 ble den kritikerroste filmen Atonement (norsk Om forlatelse) sluppet på de fremste kinoene verden over, regissert av Joe Wright, og med Keira Knightley og James McAvoy i de fremste rollene. Hans neste arbeid, Saturday (2005), fulgte en særlig begivenhetsrik dag i livet til en suksessfull neurokirurg. Romanen vant James Tait Blacks minnepris for 2005. Romanen On Chesil Beach (2007) ble kortlistet for Bookerprisen i 2007. McEwan har også skrevet en rekke filmmanuskripter, et skuespill, bøker for barn, et oratorium, og en libretto med tittelen For You til musikk av Michael Berkeley.
Solar ble utgitt i mars 2010, men på Hayfestivalen i juni 2008 ga McEwan en overraskende høytlesning mens denne romanen fortsatt var på skrivebordsstadiet. Romanen handlet om en vitenskapsmann som håpet å bidra til å redde planeten fra trusselen med global oppvarming. Inspirasjonen kom fra Cape Farewell-ekspedisjonen som McEwan deltok på i 2005, hvor «kunstnere og vitenskapsmenn… tilbrakte flere uker om bord et skip i nærheten av Nordpolen for å diskutere miljøproblemer». McEwan fortalte at «(r)omanens hovedperson Michael Beard har fått en Nobelpris for sitt banebrytende arbeid innen fysikk, og oppdaget at å vinne den ettertraktete prisen forstyrret hans arbeid». Han uttalte at boken ikke var en komedie: «Jeg hater komiske romaner; det er som å bli kjempet ned på gulvet og bli kilt, bli tvunget til å le», men at den hadde lengre, humoristiske partier. McEwans tolvte roman, Sweet Tooth, er en meta-roman med handlingen lagt til 1970-tallet. Den ble publisert første gang i august 2012. I et intervju han ga til avisen The Scotsman da boken kom ut, avslørte McEwan at romanen var et forsøk på «… en kamuflert selvbiografi». Han fortalte i et annet intervju at filmrettighetene til Sweet Tooth var blitt kjøpt av Working Title Films, det samme selskapet som hadde filmatisert Atonement.


== Privat ==
McEwan har vært gift to ganger. Hans 13 år gamle ekteskap med håndspåleggeren og terapeuten Penny Allen endte i skilsmisse i 1995 og ble fulgt av en bitter juridisk strid over foreldreretten til deres to sønner. Hans andre hustru, Annalena McAfee, var tidligere redaktør av avisen The Guardians seksjon for bokanmeldelser.
I 2002 oppdaget McEwan at han hadde en bror som var blitt adoptert bort i løpet av den andre verdenskrig. Historien ble offentlig kjent i 2007. Hans bror, en murer ved navn David Sharp, var født seks år tidligere enn McEwan da hans mor var gift med en annen mann. Sharp har derimot samme foreldre som McEwan, men ble født av en affære mellom foreldrene som skjedde før de ble gift. Etter at hennes første ektemann døde i krigshandlingene, giftet McEwans mor seg med sin elsker, og Ian ble født noen år senere. Brødrene er jevnlig kontakt, og McEwan har skrevet et forord til sin bror Sharps selvbiografi.
McEwan var i lang tid en venn av forfatteren og polemikeren Christopher Hitchens.


== Bibliografi ==


=== Romaner ===
The Cement Garden, 1978 - norsk tittel: Sementhagen (1980), oversatt av Inger Gjelsvik.
The Comfort of Strangers, 1981 - norsk tittel: Hjelp fra fremmede (1982), oversatt av Geir Uthaug.
The Child in Time, 1987 - norsk tittel: Tidebarn (1987), oversatt av Geir Uthaug.
The Innocent, 1989 - norsk tittel: Den uskyldige (1990), oversatt av Geir Uthaug.
Black Dogs, 1992 - norsk tittel: Svarte hunder (1993), oversatt av Torleif Sjøgren-Erichsen.
Enduring Love, 1997 - norsk tittel: Kjærlighet ved første blikk (1997), oversatt av Knut Ofstad.
Amsterdam, 1998 - norsk tittel Amsterdam (1998), oversatt av Dag Heyerdahl Larsen.
Atonement, 2001 - norsk tittel: Om forlatelse (2002), oversatt av Knut Ofstad.
Saturday, 2005 - norsk tittel: Lørdag (2005), oversatt av Halvor Kristansen.
On Chesil Beach, 2007 - norsk tittel Ved Chesil Beach (2007), oversatt av John Erik Bøe Lindgren.
Solar, 2010 - norsk tittel Solar (2010), oversatt av Halvor Kristiansen.
Sweet Tooth, 2013 - norsk tittel Serena (2013), oversatt av Halvor Kristansen.


=== Novellesamlinger ===
First Love, Last Rites, 1975.
In Between the Sheets, 1978. (Kjærlighetens handlinger, 1992, er et utvalg på norsk fra First Love, Last Rites og In Between the Sheets.)


=== Skuespill ===
The Imitation game, 1981.


=== Barnebøker ===
Rose Blanche, 1985.
The Daydreamer, 1994. Norsk oversettelse 1996: Dagdrømmeren.


=== Filmmanus ===
The Ploughman's Lunch, 1985.


== Priser og utmerkelser (utvalg) ==
1993 – Prix Femina Étranger for The Child in Time (Tidebarn)
1976 – Somerset Maugham Award for First Love, Last Rites (Kjærlighetens handlinger: og andre noveller)


== Referanser ==


== Eksterne lenker ==
(en) Offisielt nettsted 
(en) Ian McEwan – kategori av bilder, video eller lyd på Commons 
(en) Ian McEwan på Internet Movie Database 
(sv) Ian McEwan i Svensk Filmdatabas 
(da) Ian McEwan på Filmdatabasen 
(fr) Ian McEwan på Allociné 
(en) Ian McEwan på AllMovie 
(en) Ian McEwan hos Turner Classic Movies 
(en) Ian McEwan hos The Movie Database 
(en) Ian McEwan på Discogs 
(en) Ian McEwan på MusicBrainz 
(en) Ian McEwan på Facebook 
(en) Offisiell blogg
(en) Portrett, The Guardian 22. juli 2008
(en) Artikkel i The New Yorker, 23. februar 2009
(en) Intervju med McEwan, BBC Video (30 minutter)]
(en) Intervju i Powells.com